সঞ্জয় দত্ত কি এবার পরিচালনায়?

বলিউডের অন্দরে গুঞ্জন শোনা যাচ্ছে যে সুপারস্টার সঞ্জয় দত্ত নাকি এবার পরিচালনার কাজে নামতে চলেছেন। সম্প্রতি একটি সর্বভারতীয় ম্যাগাজিনকে দেয়া সাক্ষাৎকারে এমন ইঙ্গিতও তিনি দিয়েছেন। নিজেকে একটু প্রস্তুত করে নিয়ে নিঃসন্দেহে তিনি পরিচালনাতে হাত দেবেন বলেই ওই সাক্ষাৎকারে জানিয়েছেন। এদিকে বক্স অফিসে ঝড় তুলেছে দক্ষিণী সুপারস্টার যশের ‘কেজিএফ চ্যাপটার ২’। দক্ষিণী ছবিগুলির হিন্দি ভার্সন এর বক্স অফিস দাপটে বলিউডের শ্বাসরুদ্ধ হবার যোগাড়। বলিউড সুপারস্টাররা আপ্রাণ চেষ্টা করে চলেছেন বলিউডের স্বর্ণযুগ ফিরিয়ে আনার জন্য। সেইসঙ্গে দক্ষিণী ছবিতে কাজ করার সুযোগও হাতছাড়া করছেন না তাঁরা। তবে বলিউড নায়ক ও নির্মাতারা কিছুতেই বুঝে উঠতে পারছেন না যে প্যান-ইন্ডিয়া দর্শকরা ঠিক কোন ফর্মুলায় পদে পদে দক্ষিণী ছবি পছন্দ করছেন! তা নিয়ে জল্পনা এখন তুঙ্গে। এবার কি সেই ফর্মুলা কিছুটা হলেও করায়ত্ত করে সঞ্জয় দত্ত পরিচালনায় নামতে চলেছে। বলিউডে এখন নতুন গুঞ্জনের বিষয় সেটাই। বক্স অফিসে তুফান তোলা যশের ‘কেজিএফ চ্যাপটার ২’ ছবিতে আধীরা চরিত্রে সঞ্জয় দত্ত যথেষ্ট নজর কেড়েছেন। এই ছবির কাজ করতে গিয়ে খুব সামনে থেকে দক্ষিণী ছবি নির্মাণের কাজ দেখার সুযোগ হয়েছে। সেখানে ধাপে ধাপে তিনি ছবি তৈরি হতে দেখেছেন। দেখেছেন সেখানকার দক্ষ পরিচালকদের কাজের ধরন। সঞ্জয় দত্তর এই ছবির পরিচালনা করেছেন নামজাদা দক্ষিণী পরিচালক প্রশান্ত নীল।

বলিউডের আনাচে-কানাচে এখন শোনা যাচ্ছে তাহলে কি দক্ষিণী ছবি তৈরীর সমস্ত রহস্য সঞ্জয় দত্ত জেনে নিয়ে নিজেই ছবি তৈরি করতে চলেছেন! মাঝে বেশ কিছুটা সময় কাজ থেকে বিরতি নিয়েছিলেন বলিউড স্টার। শরীর তার ভেঙেছে দুরারোগ্য রোগে। মার্কিন মুলুকে গিয়েছিলেন চিকিৎসার জন্য। তবে এই মুহূর্তে সে সব বাধা পেরিয়ে কামব্যাক করে সকলকে তাক লাগিয়ে দিয়েছেন।অভিনয়তে ফোকাশ করলেও, পরিচালনাতেও যে তাঁর সুপ্ত ইচ্ছে আছে তা তিনি কখনো অস্বীকার করেন না।