‘কেজিএফ ২’ নতুন রেকর্ড গড়ল

‘রকিং স্টার’ কন্নড় অভিনেতা যশ অভিনীত ব্লকবাস্টার ছবি ‘কেজিএফ চ্যাপটার ২’ মুক্তি পেয়েছিল গত ১৪ এপ্রিল। ছবিটি পরিচালনা করেছিলেন প্রশান্ত নীল। মুক্তির পর থেকেই একটার পর একটা রেকর্ড তৈরি করেছে এই ছবি। রকি ভাই কে নিয়ে দর্শকদের উন্মাদনা যেন কিছুতেই কমছে না । এবার আবার নতুন করে একটি রেকর্ড গড়লো ‘কেজিএফ ২’। ইতিমধ্যেই বিশ্বব্যাপী ছবিটি ব্যবসা করেছে ১২০০ কোটি টাকার বেশি। উত্তর বনাম দক্ষিণ বিতর্কের মাঝেই হিন্দি বলয়ে ‘কেজিএফ ২’ ছবিটি রেকর্ড ব্যবসা করেছে। ভারতীয় বক্সঅফিসে এই কন্নড় ছবির আগে একমাত্র রয়েছে এস এস রাজমৌলির তামিল ছবি ‘বাহুবলি ২’। সারাদেশে বক্সঅফিসে ১০০০ কোটি টাকার ক্লাবে দ্বিতীয় ছবি হিসেবে নাম লিখিয়েছে ‘কেজিএফ ২’। বিশ্বব্যাপী সর্বোচ্চ আয় করেছে ভারতীয় সিনেমা আমির খানের ‘দঙ্গল’। মিস্টার পারফেকশনিস্টের এই ছবি আয় করেছে ২,০২৪ কোটি টাকা। অর্থাৎ ২০০০ কোটি টাকার ক্লাবে রয়েছে একমাত্র ভারতীয় ছবি ‘দঙ্গল’। অন্যদিকে ‘বাহুবলি: দ্য কনক্লুশান’ অর্থাৎ ‘বাহুবলি ২’মোট আয় করেছে ১,৮১০ কোটি টাকা। প্রসঙ্গত, ‘দঙ্গল’ ছবির কালেকশন এর অধিকাংশই এসেছিল চীনের মার্কেট থেকে। কাজেই যশ অভিনীত সুপার-ডুপার হিট ‘কেজিএফ ২’ বিশ্বব্যাপী ১২০২ কোটি টাকা আয় করে তৃতীয় স্থানে চলে এলো।